
দেশে গণপরিবহনে যাতায়াতকালে ৯৪ শতাংশ নারী মৌখিক, শারীরিক ও অন্যান্যভাবে যৌন হয়রানির শিকার হচ্ছে। তাদের মধ্যে ৬৬ শতাংশ নারী যৌন হয়রানির শিকার হয় ৪১-৬০ বছর বয়সী পুরুষ কর্তৃক। দেশে আইনের সুষ্ঠু প্রয়োগ না থাকা, বাসে অতিরিক্ত যাত্রী বহন, যানবাহনে অপর্যাপ্ত আলো, তদারকির অভাবে (সিসি ক্যামেরা না থাকা) নারীরা যৌন হয়রানির শিকার হচ্ছে।
গতকাল জাতীয় প্রেস ক্লাবে ব্র্যাক পরিচালিত ‘নারীর জন্য যৌন হয়রানি ও দুর্ঘটনামুক্ত সড়ক’ শীর্ষক গবেষণা প্রতিবেদন উপস্থাপন অনুষ্ঠানে এসব তথ্য তুলে ধরা হয়। গবেষণাটিতে সহযোগিতা করেছে ব্র্যাক বিশ্ববিদ্যালয়। গবেষণা কার্যক্রম পরিচালনা করেন বিশ্ববিদ্যালয়ের উপাচার্য অধ্যাপক সৈয়দ সাদ আন্দালিব, অধ্যাপক সিমিন মাহমুদ, ফাহমিদা সাদিয়া রহমান ও কবিতা চৌধুরী।
২০১৭ সালের এপ্রিল থেকে জুন পর্যন্ত গবেষণা কার্যক্রম পরিচালিত হয়। এতে সড়ক ও গণপরিবহন ব্যবহারের দৈনন্দিন অভিজ্ঞতাসম্পন্ন ৪১৫ জন নারী অংশ নেন। ঢাকা, গাজীপুর ও সাভারের বিরুলিয়া এলাকায় জরিপটি পরিচালনা করা হয়।
গবেষণা প্রতিবেদনটি উপস্থাপন করেন ব্র্যাকের জেন্ডার, জাস্টিস অ্যান্ড ডাইভারসিটি কর্মসূচির সমন্বয়কারী হাসনে আরা বেগম ও ব্র্যাক ইনস্টিটিউট অব গভর্ন্যান্স অ্যান্ড ডেভেলপমেন্টের (বিআইজিডি) রিসার্চ অ্যাসোসিয়েট কবিতা চৌধুরী। অনুষ্ঠান সঞ্চালনা করেন ব্র্যাকের জেন্ডার, জাস্টিস অ্যান্ড ডাইভারসিটি কর্মসূচির সমন্বয়কারী নিশাত সুলতানা।
গবেষণায় দেখা গেছে, গণপরিবহন ব্যবহারকারী ৩৫ শতাংশ নারী ১৯-২৫ বছর বয়সী পুরুষদের দ্বারা যৌন হয়রানির শিকার হয়েছেন। প্রায় ৫৯ শতাংশ নারী ২৬-৪০ বছর বয়সী পুরুষদের উত্ত্যক্তকারী হিসেবে চিহ্নিত করেছেন। শারীরিকভাবে যৌন হয়রানির মধ্যে রয়েছে ইচ্ছাকৃত স্পর্শ করা বা চিমটি কাটা, কাছে ঘেঁষে দাঁড়ানো বা আস্তে ধাক্কা দেয়া, নারীদের চুল স্পর্শ করা বা কাঁধে হাত রাখা। তবে স্থান, পেশা, বয়স ভেদে নারীর যৌন নিপীড়নের কোনো পার্থক্য নেই। এছাড়া ঘটনার শিকার ৮১ শতাংশ নারী চুপ করে থাকেন এবং ৭৯ শতাংশ আক্রান্ত হওয়ার স্থান থেকে সরে যান বলে গবেষণায় উঠে এসেছে।
অনুষ্ঠানে ব্র্যাকের সড়ক নিরাপত্তা কর্মসূচির পরিচালক আহমেদ নাজমুল হোসেইন বলেন, ব্র্যাক ২০১০ সাল থেকে সরকারের পাশাপাশি সড়ক নিরাপত্তার কাজে নিয়োজিত রয়েছে। এছাড়া যৌন হয়রানি প্রতিরোধে সচেতনতার অংশ হিসেবে আমরা গাজীপুর-টাঙ্গাইল মহাসড়কের আশপাশের ১০০টি স্কুলে কাজ শুরু করেছি। এসব স্কুলের শিক্ষক-শিক্ষার্থীদের সড়ক নিরাপত্তা ও যৌন হয়রানি সম্পর্কে তথ্য জানানো ও প্রশিক্ষণ দেয়া হবে।
ব্র্যাকের জেন্ডার, জাস্টিস অ্যান্ড ডাইভারসিটি কর্মসূচির প্রধান হাবিবুর রহমান বলেন, যৌন হয়রানির চিন্তা মাথায় রেখে নারী বের হলে শুধু সড়ক কেন যে কোনো জায়গায়ই নির্যাতনের শিকার হবে। পরিবহন খাতে নারীরা যাতে যৌন হয়রানির শিকার না হয়, নারীর প্রতি সংবেদনশীল আচরণ যেন সব ক্ষেত্রে থাকে, সে বিষয়ে রাষ্ট্রকে পদক্ষেপ নিতে হবে। একই সঙ্গে ড্রাইভিং পেশায় দ্রুত নারীকে নিয়ে আসতে হবে। তাহলে সড়ক ব্যবস্থায় সংবেদনশীলতা আসবে।
ব্র্যাক বিশ্ববিদ্যালয়ের উপাচার্য অধ্যাপক সৈয়দ সাদ আন্দালিব বলেন, বয়স্কদের যৌন হয়রানি করার বিষয়টি উদ্বেগজনক। কর্মক্ষেত্রে পুরুষের জায়গায় নারীর অংশগ্রহণ বাড়ছে, সেটি এক্ষেত্রে কোনো কারণ হতে পারে, তবে এ বিষয়ে আরো গবেষণা করতে হবে।
অনুষ্ঠানে বক্তারা বলেন, শিক্ষাসহ বিভিন্ন ক্ষেত্রে নারীদের আগের চেয়ে অগ্রগতি লক্ষ্য করা গেলেও কর্মক্ষেত্রে এখনো তারা নিরাপত্তাহীনতায় ভুগছে। তাই গবেষণার সুপারিশের ভিত্তিতে এ ব্যাপারে জনসচেতনতার পাশাপাশি আইনের সুষ্ঠু প্রয়োগের ওপর জোর দেন তারা।

